שימו לב! המסלול המודולרי [מודגש בצהוב] מיועד למי שרכש גישה עם קוד סודי למסלול הטיול לצפון יוון. הערכים מתחת למסלול המודולרי [לא בצהוב] הם הרחבות על המסלול, תוכלו להכנס, להדפיס ולקחת עמכם לטיול.
לקוחות הייעוץ הפרטי עם זמיר סיון [ייעוץ 1250₪] התעלמו מהמסלול המודולרי והשתמשו רק במסלול שנשלח אליכם פרטנית, השתמשו רק במידע הנוסף בעמוד זה.
שימו לב את אתם נוחתים בסלוניקי וחוזרים מסלוניקי, באחד הערכים בעמוד זה כתוב מסלול טיול לצפון יוון ההררית מסלוניקי, השתמשו במסלול זה.
עמוד זה מיועד רק למי שרכש את ערכת הטיול ליוון של אתר איי יוון הישראלי או למי שהגיע לייעוץ ובניית מסלול טיול ביוון עם זמיר סיון [ יועץ הטיולים ביוון של אתר איי יוון ו hellas ] בעמוד זה תמצאו אינפורמציה ממוקדת על כל היעדים בהם תבקרו במהלך הטיול שלכם ביוון, ניתן גם kבצע הדפסה של המידע [כל עמוד בנפרד] ולקחת אותו עמכם למסלול הטיול שלכם ביוון, בעמוד זה הושקעו מאות שעות עבודה ולמעלה משנתיים של מחקר, יש ללחוץ על נקודת היעד בתפריט העליון לקבל כל המידע על היעד במסלול שלכם ולבצע הדפסה בנוסף ראו קישורים ישירים להזמנה של מלונות לאורך המסלול. אין להעתיק או לשכפל או להעביר לצד שלישי את המידע בעמוד זה, העובר על החוק צפוי לעונשים הקבועים בחוק בדבר הפרת זכויות יוצרים.
עמוד זה נועד עבור מי שרכש את המסלול המודולרי לטיול עצמאי בפלופונס. אם כבר ביקרתם בצפון יוון, באיזורים המרהיבים של חבל צומרקה, כפרי זגוריה וחצי האי פיליון ונשבתם בקיסמה של יוון, השלב הבא הוא הטיול בפלופונס.
בעמוד זה תמצאו מסלול טיול מנצח המתאים למי שנוסע להחל מ-6-7 ימים ועד שבועיים (ואף יותר). בנוסף למסלול המפורט יום ביומו, תמצאו גם קישורים לחברות המומלצות ביותר בתחומן: השכרת רכב, אטרקציות, מלונות וטברנות מומלצות.
שימו לב שהמסלול הינו מודולרי, כלומר כתוב באופן שצריך להתאים לכולם, למי שנוחת באתונה בבוקר ולמי שנוחת בערב, למי שנוסע בהרכב משפחתי, למי שבהרכב זוגי או חברים, לכן קחו מהטקסט את מה שמתאים לכם, העתיקו את המידע ומחקו מה שלא רלוונטי לכם.
הקפידו לקרוא את המסלול במלואו תחילה, 99 אחוז ממי שרכשו את המסלול לא הזדקקו לעזרה נוספת, כמובן שאם אתם זקוקים לעזרה או מענה על שאלה, ולו רק המלצה לחלוקת הימים, כתבו לנו למייל Clickgo.co.il@gmail.com בפנייתכם ציינו את הקוד הסודי שלכם ופרטו את השאלה ונשמח לענות.
רוב הטיסות לאתונה נוחתות או בבוקר מוקדם באתונה או בערב מאוחר. להזמנת טיסה לאתונה היכנסו לאתר זה להזמנה עצמאית, קלה ובטוחה: Flight Booking, מעדיפים להזמין טלפונית? חייגו 03-5023770.
אם יש לכם טיסה שנוחתת בבוקר, איספו את הרכב וצאו ישירות לטיול. אם נוחתים בערב, קחו מלון ללילה בקרבת אתונה וצאו בבוקר - אם אתם אוהבים לנהוג בלילה ומעדיפים להתקדם בערב הנחיתה ליעד הראשון שלכם, כמובן שאפשרי (אנו אישית ממליצים לצאת בבוקר למחרת).
לנוחתים בערב אנו ממליצים על מלון ללילה בקרבת אתונה, אנו ממליצים לכם לקחת את הלילה הזה לא במרכז העיר, בכדי להימנע מכניסה למרכז הסואן של אתונה (בזבוז זמן רב על נסיעות ופקקי תנועה למי שלא מתכנן להישאר בעיר).
שימו לב, במידה וטיסתכם חזרה היא בבוקר ואין לכם כוונה להיכנס למרכז אתונה, זה האיזור המתאים ביותר ללינה של לילה אחרון - כאן תוכלו להינות מטברנות מעולות במרכז ווליאגמני או מרכז גליפדה ובתי קפה מול הים.
הכי נח לאסוף את הרכב כבר עם הנחיתה, בין אם נוחתים בבוקר ובין אם בערב. שימו לב שרכב, כמו מלונות, כשמדובר בעונה (יוני-ספטמבר), חובה להזמין מראש ובוודאי אם מחפשים רכב משפחתי גדול או רכב אוטומט.
נקודה חשובה נוספת: למרות שיהיו ישראלים שיעידו אחרת, רישיון בינלאומי הוא חובה. החל משנת 2018 אתם מחוייבים להציג רישיון בינלאומי במעמד השכרת הרכב וגם במידה ועוצר אתכם שוטר תנועה. יש פה ושם סוכנויות (אם כי פחות ופחות) שלא ידרשו להציג רישיון בינלאומי ויסתפקו בישראלי, אבל, אתם בטיול והזמן שלכם יקר, אתם לא רוצים לקחת את הסיכון הזה, ובפרט כשמדובר בפעולה שלוקחת 5 דקות ו-19₪ בכל אחד מסניפי מ.מ.ס.י או אופטיקה הלפרין - תחסכו לעצמכם כאב ראש ודאגו להוציא רישיון בינלאומי לפני הנסיעה.
דבר נוסף: אתם תמצאו הצעות מחיר רבות ותגלו שהסוכנויות המקומיות לעיתים מציעות מחירים יותר אטרקטיביים, אבל לצד זה השירות שלהם פחות יעיל. רשתות בינלאומיות מרושתות טוב יותר בסניפים ברחבי יוון ובמקרה שיהיה צורך בשירות תקבלו טיפול זריז מחברה בינלאומית בעוד חברה מקומית יכולה לעכב את השירות גם ימים.
המסלול המפורט בעמוד זה מתאים לרכבים רגילים. רכב שטח בפלופונס, לעומת צפון יוון, יכול להיות יתרון באיזורים מסויימים, אך כאמור, אינו חובה. למעוניינים בטיול שטח אנו מציעים תכנון טיול נפרד.
אם אתם מעדיפים כן ללון במרכז אתונה ולאסוף את הרכב בבוקר למחרת, הזמינו הסעה משדה התעופה למלון דרך המייל הבא info@findtaxi.gr חברה מומלצת, אמינה ומקצועית. כנ"ל במידה ונשארים בסוף הטיול לעוד יום-יומיים בעיר, במקרה זה החזירו את הרכב והגיעו למרכז העיר באמצעות מונית. אין צורך ברכב במרכז העיר.
הכי פשוט ויעיל לעשות חבילת גלישה מהארץ (לא מתאים לשיחות מקומיות אלא לשיחות למספרי טלפון ישראלים ולגלישה אינטרנטית).
לנוחתים בערב, לרוב יהיה אחרי 22:00, ניתן לרכוש סים מקומי בכל אחת מחנויות VodaPhone, Cosmote או Germanos הנמצאות בכל עיר גדולה, אך כיוון שתצטרכו לנווט באמצעות גוגל מפס או וויז, תצטרכו חבילת גלישה כבר בעת הנחיתה, לכן, מוטב לעשות ולו חבילה קטנה שתאפשר לכם גלישה עד שתגיעו לעיר קרובה (בהתאם למסלול שתחליטו עליו).
ביוון בכלל צריך להקפיד על הקלדה נכונה ומדוייקת של היעד, כלומר מלבד שם המקום, לודא שהשלמה אוטומטית (בגוגל מפס או וויז) מציעה לכם את היעד הנכון בהתאם לשם המחוז ורצוי גם בדיקה של המסלול והיעד על המפה שתופיע על מנת לוודא שאתם בכוון הנכון. זאת כיוון ששמות ביוון חוזרים על עצמם יותר מפעם אחת, לדוגמא, אם תקלידו טריקלה Trikala אתם עשויים למצוא עצמכם בצפון יוון, מרחק 400 ק"מ מהיעד המבוקש. במסלול זה נציין את השמות כפי שמופיעות בגוגל מפס - מצאנו שהוא יעיל יותר מוויז כשמדובר בפלופונס, אך גם אם רגילים לעבוד עם וויז וודאו ראשית מול המפות במסלול זה שאתם על המסלול הנכון.
בכל אופן, אתם תזדקקו לחבילת גלישה (או סים מקומי) למטרת הניווט - אלו אפליקציות שלא דורשות יותר מדי Data, כך שאין צורך בחבילה ענקית.
מטבע - המטבע ביוון הוא יורו. חשוב להמיר כספים עוד בארץ ולהימנע משטרות של 200 או 500€ - נוטים לא לקבל אותם. בנוסף, נסו לעשות הערכה של הוצאות בהתאם לבחירת המלון/רכב/אטרקציות והצטיידו במזומן בהתאם. ברוב המלונות יקבלו אשראי אך לא בכולם, וכנ"ל בטברנות. זכרו שביוון מעדיפים מזומן!
ביגוד - הדבר החשוב ביותר הוא נעלי הליכה נוחות עם אחיזה טובה (שלא יחליקו), מלבד זאת, זכרו שיוון היא הררית ברובה ובמהלך הטיול תגיעו למקומות גבוהים, שם אתם עשויים להזדקק לבגד חם אפילו באוגוסט. מעיל גשם גם כן יכול להיות שימושי (גם העונת הקיץ עשויים לרדת גשמים לעיתים). כמובן שאם נוסעים לא בעונת הקיץ, בדקו מזג אויר והצטיידו בהתאם.
ביטוח נוסעים - לא לשכוח לעשות ביטוח רפואי וביטוח מטען. ולא לשכוח להרחיב לאתגרי במידה ומתכננים לעשות אחת מן האטרקציות המומלצות במסלול.
מיסים והיטלים - מאז ינואר 2018 חל במלונות בכל יוון מס ממשלתי חדש. לרוב בעת הזמנת המלון לא יצוין זאת ובעת הצ'ק אאוט תידרשו לתשלום בנפרד של המס - המס נע בין 1€ ל-4€ לחדר ללילה בהתאם לרמת המלון.
שטחו של הפלופונס - 21,556 קמ"ר.
ממערב לפלופונס מצויים האיים היונים (Ionian) המערביים - זקינטוס, קפלוניה.
הפולופונס הוא חצי אי שנמצא בחלק הדרומי של יוון. הוא מורכב מחמישה מחוזות (קורינתיה, ארגולידה, לקוניה, מסיניה וארקדיה) ו-2 מחוזות נוספים שנמצאות בשטח הגיאוגרפי של הפלופונס, אך מנהלתית שייכים למערב יוון והן אכאיה ואיליה. חצי האי מחובר ליבשה בשתי נקודות: הראשונה היא במיצר קורינתוס (Corinth) והשנייה בגשר התלוי הארוך באירופה - ריו אנטיריו (Rio-Antirio). בירת הפלופונס היא העיר טריפולי שבחבל ארקדיה. האקלים האזורי בפלופונס נוטה להיות יבש בחלק המזרחי, חם וגשום בחלק המערבי וקר ומושלג במרכז ובאזור ההרים. בעבר נקרא חצי האי "מוראה", מילה שפירושה "עלה" ביוונית, בשל הצורה המיוחדת שלו הדומה לעלה.
הפלופונס הוא ערש ההיסטוריה היוונית ועשיר באתרים היסטוריים וארכיאולוגיים רבים זאת לצד נופים עוצרי נשימה וחופים מרהיבים.
מעט היסטוריה: ההתיישבות הראשונה בחצי האי החלה בתקופה הפרהיסטורית. בתקופת הברונזה קמה בפלופונס התרבות המיקנית המפורסמת של יוון, אשר הייתה הציביליזציה המשמעותית הראשונה באירופה. תרבות זו שלטה באזור עד סוף האלף ה-2 לפני הספירה. התקופה הקלאסית של יוון העתיקה החלה להתפתח במאות שלפני תחילת הספירה, אז גם נערכו לראשונה המשחקים האולימפיים. האזור היה אחד ממרכזי הכוח החשובים ביוון, אחד מערי-הפוליס החזקות בה הייתה ספרטה. בהמשך הגיעה תקופת השלטון של האימפריה הרומית, ולאחריה הכיבוש העותמני. במאה ה-19 האזור של הפלופונס שיחק תפקיד משמעותי בלחימה נגד הטורקים. לאחר שיוון זכתה בעצמאות, פלופונס החלה בתהליך הדרגתי של התפתחות ובנייה של נמלים. לאורך הזמן חלה ירידה בכמות האוכלוסייה והיא נמשכה שנים רבות.
מתי לנסוע לפלופונס?
כמובן שעונת התיירות ביוון היא הפופולרית והעמוסה ביותר - מתחילה יוני ועד סוף ספטמבר כשהשיא הוא ביולי ואוגוסט והחודש העמוס והמבוקש ביותר הוא אוגוסט.
אם יש לכם אפשרות לצאת לטיול מחוץ לעונה, הרווח שלכם כפול ומכופל: ראשית, מחירי המלונות נמוכים משמעותית, החופים ריקים, האתרים דלילים בתיירים ומזג האוויר הרבה יותר נח.
לנוסעים באוקטובר-נובמבר - הנוף מרהיב במיוחד: האור רך יותר וצבעי השלכת עוצרי נשימה. יש לזכור שבתחילת נובמבר מזיזים את השעון (בדיוק כמו בארץ) והימים קצרים יותר לכן יש לתכנן זמנים בהתאם. בנוסף, מקומות רבים (מלונות/טברנות) נסגרות בתחילת נובמבר (בעיקר באיזורי החוף) לכן ההיצע דליל יותר. באיזורי ההר דוקא ההיפך הוא הנכון, יש מקומות עם פעילות דלילה בחודשי הקיץ אך בתפוסה גבוהה בחודשי החורף.
לנוסעים באפריל-מאי - הפריחה וזרימת המים בנחלים, בנהרות ובמפלים בשיאם. עדיין שלג על פסגות ההרים, מה שמוסיף ליופיו של המקום. המים קרים לרחצה אך בהחלט אפשר להינות מימי שמש נינוחים בחופים היפיפיים. יש לזכור שבאפריל היוונים חוגגים את הפסחא (לרוב במקביל לחג הפסח) ולכן המלונות בתפוסה גבוהה - לכן יש להזמין מראש.
לנוסעים בין נובמבר-מרץ - מדובר בטיול חורף, לכך ישנם יעדים יעודיים בפלופונס והם דוקא יעדים פופולאריים של חורף לכן יש להזמין מלונות מראש. יש לזכור שיתכן וחלק מן הכבישים לא יהיו עבירים בגלל תנאי שלג. המסלול המפורט בעמוד זה אינו מותאם לטיול בחודשים אלה.
איך להתייחס למסלול המפורט?
כל יום טיול המפורט תחת כותרת יום טיול הוא תחת המסלול הראשוני שאנו מציעים, כל יום טיול המפורט תחת כותרת + פלוס יום נועד למי שיש לו יותר ימי טיול מן המינימום של 6 ימים.
כמובן שתוכלו לצאת גם ל-4 או 5 ימים אך במקרה זה יש לקרוא את כל המסלול ולבחור את הרצוי לכם - ובכל מקרה שילחו לנו מייל עם התאריכים ואנו נמליץ על חלוקה בהתאם לזמנים.
התחנה הראשונה לאחר שעוזבים את אתונה היא תעלת קורינתוס.
כשעה נסיעה משדה התעופה באתונה.
ביציאה משדה התעופה על כביש 62 Attiki Odos/A לעקוב אחר השילוט ל-Elefssina (אל כביש E94) ולהמשיך עם השילוט עד ליציאה מהאוטוסטראדה ביציאה הראשונה לקורינתוס.
בדרך מהשדה לתעלה תסעו על הכביש מצפון למפרץ הסארוני. האי שתראו משמאלכם הוא האי סלמיס Salamis.
משם לנסוע לפי השילוט Isthmia שיוביל לגשר הישן מעל התעלה. מהיציאה מהאוטוסטראדה ועד לגשר כדקה נסיעה.
תעלת קורינתוס משמשת צומת תחבורה בין צפון יוון ודרומה. תעלת קורינתוס מחברת את המפרץ הסארוני עם מפרץ קורינתוס. התעלה נכרתה בין השנים 1881 ל-1893. אורך התעלה: 6.3 ק"מ. רוחב התעלה: 25 מטר בגובה פני הים. עומק התעלה: 8 מטר. גובה דפנות: עד 80 מטר מעל פני הים.
ליד התעלה בצמוד לחניה, תחנת התרעננות, חנויות מזכרות, מסעדה, שירותים וגם סופלאקי מצוין.
תעלת קורינתוס בתחילת המסלול, לא משנה לאן ממשיכים, תעצרו כאן.
זמן מומלץ לשהיה במיקום זה לא יותר מחצי שעה.
מכאן, אם אתם חובבי ארכיאולוגיה והיסטוריה, תוכלו לעצור בנקודה הראשונה בפלופונס עם השרידים הארכיאולוגיים: Ancient Corinth ואקרוקורינתוס: Acrocorinth.
שימו לב שאקרוקורינתוס הוא מבצר וספוט יפיפה גם אם אתם לא חובבי ארכיאולוגיה. הוא ממקום בנקודת תצפית מרהיבה על מפרץ קורינתוס. הדרך מהתעלה למבצר אורכת כעשרים דקות. בדרך תעברו גם בקורינתוס העתיקה (שם, בין השאר שרידי מקדש אפולו). מצודת אקרוקורינתוס נחשבת לאחת ממצודות ימי הביניים החשובות והמרשימות ביוון. באתר ניתן לראות בין השאר את שרידי מקדש אפרודיטה.
זמן ביקור ממוצע: אם עליתם בשביל הנוף: כ-20 דקות, אם אתם חובבי ארכיאולוגיה ומבקרים הן בשרידי העיר העתיקה והן במצודה: כשעה וחצי.
בין אם המשכתם לאקרוקורינתוס ובין אם לא, חזרו אל הכביש המהיר 8A להמשך הטיול.
תחנה הבאה - אגם דוקסה Lake Doxa, מרחק של כשעתיים נסיעה מקורינתוס.
לפני שעולים לכוון ההר מומלץ להצטייד במצרכים לפיקניק, בין אם ביציאה משדה התעופה באתונה או בגיחה לעיירה Kiato שלפני שפונים לכוון ההרים. אגם דוקסה הוא אגם מלאכותי ההמוקם בגובה 900 מטר, מוקף חורשת אורנים והרים (שפסגותיהם מושלגות בין נובמבר לאפריל). האגם ציורי ויעד פסטורלי לפיקניק רגוע. בנוסף, אין לצד האגם או בקרבתו מקומות לאכול, לכן הצטיידו מראש.
מעל האגם משקיף מנזר אגיוס גיאוריוס Moni Agiou Georgiou, אבל אל תטרחו לעדכן את השם בגוגל מפס או וויז, זה פתח לטעויות. פשוט סעו סביב לאגם (אינו גדול) עד לפניה המורה למנזר. זהו המבנה היחיד סביב האגם כך שאין מקום לטעויות. מנזר אגיוס גיאורגיוס הוא מנזר עתיק, בעבר היה ממוקם במקום בו ממוקם היום האגם ובעת יצירת האגם העתיקו אותו למיקומו כיום. במנזר חיים כמה נזירים שיציעו לכם טעימה מריבת הורדים שהם רוקחים במקום - לא לפספס טעימה - אם אהבתם תוכלו לרכוש גם צנצנת. במנזר ובחצר המנזר הצילום אסור, אך בקומה השניה יש מרפסת סגורה וממנה נשקף נוף פנורמי מרהיב של האגם, משם הצילום מותר ואף מומלץ.
בתוך האגם נכנסת לשון יבשה ובקצה קפלה קטנה. על הלשון כמעט תמיד תמצאו איכרים שמוכרים את מוצריהם - דבש, ריבות, לחמים, זיתים, צלפים, תה הרים וכד'. בין אם דוכן אחד או שניים או שורה של דוכנים (בסופי שבוע).
עוד לצד האגם: רכיבה על סוסים (ממוקמים בצד המערבי - אתם תראו אותם בנסיעה מהמנזר ללשון היבשה שבתוך האגם) בעונת הקיץ יהיו שם כל יום, שלא בעונה, במידה ומזג האויר מתאים, רק בסופי שבוע.
מפה התקדמו לכוון הבסיס שלכם ללילה זה: טריקלה קורינתיאס Trikala Korinthias - איזור של שלושה כפרים הרריים עם מלונות מכניסי אורחים, נמצא כארבעים דקות נסיעה מאגם דוקסה ומקום נח ומומלץ להתמקם בו.
בכפרי טריקלה תמצאו כמה וכמה טברנות, מסעדות, בתי קפה ואף פיצה אחת. כולן מוצלחות ומוקפדות עם מנות מסורתיות או פיוז'ן אך המשותף לכולם הוא חומרי הגלם הטריים ואיכות האוכל.
על אף שזהו היעד הראשון בפלופונס וזה שהכי קרוב לאתונה, מדובר ביעד בתולי, עם תשתית כבישים שלא מאפשרת טיול לכל היעדים המרהיבים ברכב רגיל ובאופן עצמאי. המסלול המפורט לעיל ליום הראשון בהחלט נועד לרכב רגיל אך על מנת לחוות את המקום באופן הטוב, המלהיב, החוויתי ביותר אנו ממליצים לקחת יום טיול עם באגי.
במידה וחלוקת הימים שלכם מאפשרת הישארו לפחות 2 לילות בטריקלה קורינתיאס כשביום ההגעה תעשו את המסלול המתואר לעיל וביום השני תקחו טיול באגי אל האיזורים הבתוליים בסביבה: קניון אגיוס לוקאס המרהיב (אל תחפשו על המפה כי עדיין לא מופיע שם), אל הכפרים המבודדים בדרכי עפר ולצד נחלים ומפלים, ואל פסגת ההר השחור ממנו נשקף נוף מרהיב אל המפרץ.
מדובר בחוויה מלאת אדרנלין ובלתי נשכחת.
במידה וחלוקת הימים אינה מאפשרת יומיים או יותר ביעד זה, תכננו הגעה ישירה מאתונה לטריקלה ותאמו מראש טיול באגי אל אגם דוקסה. הנסיעה ברכבי הבאגי עוברת בדרכים הרריות ויפיפיות וכולל עצירה בכנסייה ייחודית אשר בין הצוקים (אנו קוראים לה מיני מטאורה).
הטיול בבאגי הוא בנהיגה עצמאית ובליווי מדריך מקומי דובר אנגלית. בכל באגי יכולים לשבת שניים - נהג פלוס אחד. המחיר לאדם 100€ - לא מחיר מבוטל אך בהחלט שווה. למשפחה של 4 ויותר 10% הנחה. המחיר כולל גם ארוחת פיקניק בשטח. אם אתם עד 4 אנשים יש אפשרות לקחת נהג עם רכב שטח ליום טיול זה - לא תהיה את חווית הנהיגה העצמאית אך כן יהיה מזגן ונסיעה מרגשת בדרכים בתוליות ויפיפיות.
אם יש לכם זמן ליום נוסף ולילה נוסף בטריקלה, צאו ביום זה מטריקלה אל עיירת החוף דיאקופטו הממוקמת כשעה-שעה ורבע נסיעה מטריקלה, סעו לכוון העיר הקרובה Xilokastro במורד ההר ולכוון הים ומשם בבכביש המהיר A8 פנו לכוון Petras (מערבה) עד לעיירה Diakopto. מפה יוצאת רכבת הנוסעת בעמק יפיפה - עמק וראיקוס Vouraikos ומגיעה עד לעיירת הסקי ההררית קלבריטה. משך הנסיעה שעה ועשר דקות. הרכבת קטנה ורצוי להזמין כרטיסי נסיעה מראש (הלוך חזור) מחיר הנסיעה 9.50€ לאדם לכוון.
שימו לב שבקיץ בד"כ רכבת אחרונה יוצאת סביב 17:00 ובחורף סביב 15:00 לכן תכננו את הביקור על הבוקר.
בהגיעכם לקלבריטה תוכלו לטייל מעט במרכז ולאכול באחת הטברנות או לעצור לקפה באחד מבתי הקפה או אף לבקר במוזיאון, אך עיקר החוויה היא הנסיעה ברכבת עצמה. חיזרו ברכבת לדיאקופטו ומשם חיזרו חזרה לכוון קסילוקסטרו. לפני שחוזרים לכפר תוכלו לבלות את יתרת היום על חוף הים בקסילוקסטרו. ביציאה המזרחית מהעיר יש חורשה שנפרשת על פני כ-2 קילומטר, תוכלו לחנות לצד החורשה וללכת דרכה אל החוף, כל החורשה היא לאורך החוף. הים באיזור זה הוא צלול ורגוע ונפלא לרחצה, ובמקרה וזהו יום של רוח או מעט גלים, בעיירה הבאה Sykia החוף הוא מפרצון מוגן מרוחות.
בעונה ניתן למצוא גם בעלי סירות המציעים שייט במפרץ (המקומיים מעידים שהמפרץ חביב מאד על דולפינים וקיים סיכוי גבוה לפגוש דולפינים בעת שייט במפרץ). שייט כזה יוצא מהעיירה Kiato מזרחית לקסילוקסטרו. במידה ויש צורך נשמח לעזור עם בירור הפרטים.
מפה חזרה לטריקלה כ-25-30 דקות נסיעה.
נפרדים מטריקלה ונוסעים לכוון נאפליון Nafplion. תחנה ראשונה בדרך: אגם סטימפליה Stymfalia או Stymphalia.
אגם סטימפליה הוא אגם מיוחד, וכשתתקרבו לא תוכלו לראות אותו או לנחש שהוא אגם כיון שכמעט כולו מכוסה בקני סוף. הביקור באגם סטימפליה הוא למעשה ביקור במוזיאון הסביבתי שהוא חלק מעמותה לשימור האגם המיוחד וסביבתו.
המוזיאון מושקע ומעניין ומטרתו לשמר את האגם שהוא שמורת טבע ולהציג את יחסי הגומלין בין האגם לסביבתו.
אם אתם בהרכב של מבוגרים בלבד וחובבי יין, אל חבל היין נמאה Nemea - חבל ארץ ידוע ביוון של מגדלי כרמים ויקבים המייצרים יין בוטיק משובח. מסטימפליה לאיזור נמאה כעשרים דקות.
בגוגל מפס: את שם היקב שבחרתם כפי שמופיע באתר.
משפחות עם ילדים המשיכו אל אתר אפידברוס Epidavros - מאגם סטימפליה כשעתיים נסיעה ומנמאה כשעה וחצי.
באפידברוס העתיקה נמצא אחד התיאטראות השמורים והמרשימים ביותר בעולם עם מבנה מיוחד המאפשר אקוסטיקה מדהימה. האתר מרשים גם אם אתם לא חובבי ארכיאולוגיה.
תיאטרון אפידברוס משמש עד ימינו אנו ומארח פסטיבלים של תיאטרון ומוסיקה.
אם הגעתם לפלופונס כי אתם כן חובבי ארכיאולוגיה והיסטוריה, הרי שזהו האיזר עם השרידים בין החשובים.
בנוסף לאפידברוס תמצאו בסביבה הקרובה גם את מיקנה העתיקה Mykines וגם את ארגוס Argos.
את הלילה תעשו בעיר היפה נאפליון Nafplion הממוקמת כחצי שעה נסיעה מאפידברוס.
אם הגעתם בשעת אור לנאפליון ועדיין נמרצים, תוכלו לבקר במבצר פלמידי Palamidi, היא החשובה והמעניינת מבין שלושת המבצרים של נאפליון.
מבצר פלמידי Palamidi - קרוי על שם הממציא פלמידס, שהמציא את האלפבית היווני, את המגדלור, קוביות משחק ועוד, אך גם זכור לרעה בשל בגידתו ביוונים בעת מלחמת טרויה, שבשל כך נתפס והוצא להורג.
999 מדרגות עולות ממרכז נאפליון אל המבצר - אך גם כביש גישה. אם קיימת האפשרות - להגיע למעלה עם הרכב ומי שיכול לרדת את המדרגות אל העיר ברגל, מומלץ, הנוף מרהיב.כמובן שאם אתם בכושר ומעוניינים לטפס את 999 המדרגות מהעיר העתיקה ועד למבצר אז אדרבא.ואגב, גם חצי הדרך תחשוף אתכם לנוף מקסים של המפרץ.
מבצר בורדזי Bourtzi השוכן במי המפרץ אל מול העיר נאפליון. המבצר הונציאני נבנה בשנת 1473 וברבות השנים הפך לכלא. בין השנים 1960-1970 פעל במקום מלון מפואר ומסעדה. כיום ניתן להגיע במבצר בשייט מהנמל של נאפליון, אך אנו ממליצים לוותר. לראות את המבצר מן היבשת הרבה יותר מעניין ומרשים מאשר לבקר בין כתליו.
מבצר אקרונאפפליו Akronafplio - שוכן במרכז המצוק, במרחק הליכה מן העיר העתיקה של נאפליון ומוקף ים משני צידיו. עליו ממוקם המלון הנחשב ליקר ביותר בכל יוון Nafplion Palace. השרידים במצודה זאת פחות מרשימים מאלה בפלמידי אך הנוף בהחלט נפלא. יש דרך סודית להגיע למעלה מהעיר העתיקה - לצד החניון של העיר העתיקה יש מעלית - המקומיים מכירים, אפשר לשאול אותם לכוון אל המעלית שעולה למלון, אם כי המלון סגור בין נובמבר למרץ ואז גם המעלית אינה פועלת. בכל אופן גם קל מאד להגיע עם הרכב.
העיר נאפליון יפיפיה ואף עוד יותר יפה בלילות. אל תפספסו שיטוט בין הסמטאות של העיר העתיקה, הכיכרות, החנויות והטברנות.
במידה ולא ביקרתם עדיין במבצר פלמידי, צאו על הבוקר ובקרו במצודה. כאמור, למי שמעוניין גם בפעילות בוקר, ניתן לטפס אל המבצר במדרגות.
למעשה, הטיפוס ב-999 המדרגות הוא חוויה, אינו בהכרח קשה, כיוון שכל מקבץ מדרגות תרצו לעצור ולהתרשם מן הנוף ולצלם כמה תמונות. בכל אופן, כאמור, ניתן להגיע גם עם הרכב בנסיעה מסביב.
היפרדו מנאפליו - שימו לב שהמסלול המפורט ליום זה מתאים למי שאוהב נסיעות (הדרכים יפיפיות) וגם למי שיש לו יותר מ-6 ימי טיול בפלופונס. במידה ואחרת, דלגו ישירות אל היום המתאים במסלול אל חבל מאני.
צאו לאורך כביש החוף אל הכפר לאונידיו Leonidio הדרך אורכת בקירוב שעתיים והיא דרך יפיפה לאורך מפרץ ארגולידה, לצד מפרצים מרהיבים - אל תהססו לשלב עצירה באחד החופים בדרך.
הכפר לאונידיו הוא כפר יפיפה שמצידו האחד מפרץ ארגולידה ומצידו האחר צוקים מרהיבים. צוקים אלה ילוו אתכם בדרך עד הכפר קוסמאס. מטפסי צוקים ברחבי אירופה נוהרים אל איזור זה לטיפוס צוקים.
הפסטיבל מתרחש בחודש אוגוסט סביב ה-20 לחודש - יש לברר מראש תאריך מדוייק אם תרצו לבקר בעת הפסטיבל. נשמח לעזור בבירור.
זמן ממוצע לביקור בכפר (לא במסגרת הפסטיבל) כחצי שעה.
דרך זאת יפיפיה ודרמטית, בין צוקים מרהיבים בגוונים חמים. הדרך אורכת כעשרים וחמש דקות.
אתם לא צריכים להיות נוצרים על מנת להינות מביקור במנזר.
הביקור במנזרים ביוון מומלץ מכמה סיבות: בראש ובראשונה, הם תמיד יהיו ממוקמים בספוט מרהיב, זכרו זאת. דבר שני: במנזרים יש אוירה מיוחד ושקט יוצא דופן שקשה להתעלם ממנו. ודבר שלישי, ברוב המנזרים שאנו מכירים, הנזירים החיים במנזר מכניסי אורחים - בעונת התיירות כאשר יש מבקרים רבים אינם יכולים לציע לכולם קפה אך תמיד יציעו לוקומי (ממתק מקומי) ושלא בעונת התיירות לרוב יציעו קפה למבקרים במנזר.
מנזר אלונאס שוכן בינות הצוקים ונהנה מנוף מרהיב. בכניסה למנזר תמצאו גם כמה דוכנים עם מטעמים מקומיים של חקלאי האיזור: תה הרים, אורגנו, ריבות, דבש וכד'.
במנזר זה חיים 6 נזירים, בבקשה כבדו את המקום ואת הפרטיות שלהם. ואל תשכחו להתכבד בלוקומי.
זמן ביקור ממוצע: כחצי שעה.
הדרך אורכת כעשרים וחמש דקות.
קוסמאס הוא אחד הכפרים היפים של מחוז ארקדיה בפלופונס ובכלל אחד הכפרים היפים בפלופונס. בכיכר הכפר תוכלו לשבת לשתות קפה, עוגה או ארוחה ולהינות מהאווירה המקסימה בכפר.
הכפר קוסמאס הוא כפר מסורתי ושוכן על שיפוליו הדרומיים של הר Parnon בגובה 1150 מטר.
שימו לב שכבר מאמצע נובמבר יכול להיות מושלג ואין אנו ממליצים לעשות את הדרך מלאונידיו דרך ההר בזמנים של שלג.
זמן ביקור ממוצע בכפר קוסמאס: כחצי שעה לקפה בכיכר או כשעה לארוחה.
מקוסמאס ממשיכים אל מונמבסיה Monemvasia היעד הסופי ליום זה.
בגוגל מפס: Monemvasia.
הדרך אורכת כשעה וחצי, ברובה לא דרך מרגשת במיוחד.
מונמבסיה הוא אחד היעדים המפורסמים בפלופונס וביוון בכלל. למרות ריחוקו מרוב מסלולי הטיול, הוא מושך אליו המוני מבקרים לאורך השנה כולה. שימו לב, שאם הזמן העומד לרשות הטיול שלכם הוא קצר, או אם אתם עם ילדים קטנים ונסיעות ארוכות יכולות להיות מיותרות, אנו ממליצים לדלג על יעד זה.
מונמבסיה היא עיירה עתיקה מוקפת חומה ובראשה מבצר, השוכנת על סלע ענק בתוך הים ומחוברת ליבשת בכביש אחד צר ובודד ומכאן גם שמה: מונו (אחד) אמבסי (כניסה) = מונומבסיה.
העיירה נוסדה במאה ה-6, על ידי פליטי הכיבוש הסלבי. היתה בשליטה ביזאנטית, ונציאנית ועותומאנית לאורך ההיסטוריה עד שנכבשה על ידי היוונים בשנת 1821.
כיום חיים בעיירה כ-4000 תושבים שמתפרנסים בעיקר מתיירות. השיטוט בין הסמטאות הצרות יפיפה וניתן לטפס עד המבצר (וגם מומלץ) - נוף הרעפים האדומים ומפרץ לקוניה הוא יפיפה. בין רחובות העיירה תמצאו חנויות קטנות, טברנות, בתי קפה ובארים.
הגישה אל מונמבסיה דרך הכביש ועד שתראו שורת רכבים חונים משמאלכם - אין חניה מסודרת וסביר שתאלצו לחנות די רחוק מהכינסה לשער היחיד בחומה אל העיר העתיקה.
נסו לתכנן את היום שלכם כך שתגיעו הנה לפני שקיעה, השיטוט במונמבסיה הכי מומלץ בשעות אחר הצהרים והערב.
שימו לב שניתן ללון על האי עצמו - יש פה כמה מלונות קטנים. אם כי, יש תחושה מעט קלסטרופובית ובנוסף להיגרר עם המזוודות בין הסמטאות והמדרגות, קצת פחות נח.
אל תצפו למלונות מפנקים או אפילו בוטיק - זה גם על האי עצמו לא תמצאו. מדובר בבתי מלון קטנים ופשוטים, די מיושנים אך נקיים וטובים ללילה אחד.
היפרדו ממונמבסיה וסעו דרומה אל Pouda - יש כביש חדש שנוסע לאורך החוף בחלקו והדרך אורכת כ-45 דקות.
שימו לב שאם תעדכנו בגוגל מפס ישירות Elafonisos Ferry הוא יוביל אתכם דרך ההר ובדרך שהיא ארוכה יותר, הכביש שנוסע דרך החוף ואגיוס פוקאס הוא כביש חדש ומהיר יותר. בהגיעכם לעיירה Pouda אל תפנו לכוון החוף אלא המשיכו על פי השילוט אל ה-Ferry Boat - ההפלגה יוצאת אחת לשעה - לזמנים מדוייקים על פי החודש בשנה היכנסו ל-זמני הפלגה לאלפוניסוס.
העלייה על המעבורת היא עם הרכב והעלות לרכב היא 13€ ועלות לכל אדם 1€ - המחיר לכוון אחד. משך ההפלגה עשר דקות. עולים על המעבורת ומחנים על פי הכוונת העובדים, ניגשים לבוטקה ומשלמים.
אלפוניסוס הוא אי קטנטן עם מספר מאד מצומצם ומוגבל של מלונות. בגלל הקלות בהגעה אנו ממליצים לבלות שם את היום ולהמשיך ללינה במאני.
על האי שני חופים חוליים ומי טורקיז. כשהחוף המפורסם הוא חוף Simos - ברדתכם מן המעבורת המשיכו בנסיעה על פי השילוט לכוון Lefki והמשיכו עם הכביש כעשר דקות עד שתגיעו אל החוף.אין חניה מסודרת אלא יש לחנות היכן שמוצאים. מימינכם תראו מסעדה-בר תוכלו לחנות שם ולהמשיך ברגל אל החוף.
החוף רחב עם חול דק וזהוב ומי טורקיז - בהחלט חוף משגע כאשר רצועת חול מובילה אל גבעה קטנה ומשני צידיה הים.
אם אתם מגיעים מחוץ לעונה, הצטיידו בשימשייה ומחצלת, שתיה וחטיפים.
לפני שעולים על המעבורת חזרה תכננו עצירה ברציף הדייגים לארוחה יוונית מול הים או רק משקה, כדי לספוג מהאווירה הקסומה של אי יווני. חזרו חזרה לכוון הנמל ובנמל פנו שמאלה עד הסוף ואז שוב שמאלה ותהיו על רציב הדייגים, ממול תראו את הכנסייה שעל הים. יאסו!
רבים מעוניינים לשלב טיול בפלופונס עם הפלגה לאחד האיים (למרות שגם בפלופונס תוכלו להינות מכל העולמות). רבים נוטים לשלב עם האי זאקינתוס - אליו יוצאות ההפלגות מנמל Kylini בצפון מערב בפלופונס.
היעד הבא אחרי מונמבסיה (עם או בלי אלפוניסוס) הוא חצי האי מאני.
הדרך אורכת קצת פחות משעתיים.
הדרך אורכת כשעתיים ורבע.
תחנה יפה בדרך הן למגיעים ממונמבסיה והן למגיעים מאלפוניסוס: חוף Valtaki החוף החולי הארוך קצת לפני שמגיעים לעיר גיתיו Gythio שבכניסה לחבל מאני. האטרציה על חוף זה היא הסירה הטרופה דימיטריוס Dimitrios Shipwreck. כחצי שעה לפני הגעה ליעד שלכם במאני.
זמן ביקור ממוצע: אם עוצרים לצילומים בלבד: כעשרים דקות. אם לבילוי יום על החוף: מספר שעות. יש על החוף גם טברנה.
היכן להתמקם במאני?
ההמלצה שלנו - איפשהו באמצע לאורך החוף המערבי בין קלמאטה בצפון לפורטו קאגיו בדרום.
אנו מאד אוהבים את האיזור של המפרץ בו שוכן הכפר היפיפה Limeni והכפרים Neo Iytilo ו-Karavostasi וכן העיירה המרכזית Aeropoli, שאינה על הים אך נמצאת רבע שעה נסיעה ממפרץ זה והיא יפיפיה ותוססת בערבים עם בארים קטנים בין הסמטאות הציוריות.
Limeni Village מלון בוטיק נעים משקיף אל המפרץ היפה.
בכפר לימני, גם אם לא לנים שם, כדאי לבקר ולאכול באחת מטברנות הדגים שעל הים. הנוף ויופיו של המקום קסומים.
מדי שבת בבוקר בכניסה לכפר אארופוליס מתקיים שוק איכרים אותנטי.
ירקות ופירות טריים בשוק שבת למרגלות הר טאיגטוס.
קחו את שארית היום למנוחה ולהיכרות עם הסביבה הקרובה למלון שלכם.
מערת דירוס היא כפי הנראה המערה החשובה ביותר שהתגלתה ביוון. היא נחשפה על ידי חוקרי המערות יואניס ואנה פטרוכילוס ב-1958. המערה נמצאה ממש בסמוך לכפר פירגוס דירוס Pyrgos Diros, המערה מוכרת בתור מערת דירוס אך למעשה נקראת מערת וליחדה Vlichada. רק ב-1970 החלו ארכיאולוגים לחקור את המערה ולגלות שלמעשה מורכבת מסדרה של מערות ששימשו למגורים, קבורה, אחסנה ובכלל מחייה בתקופה הניאוליתית (3000-4000 לפנה"ס) הישוב נקרא אלפוטריפה Alepotripa וכפי הנראה הוחרב ברעידת אדמה שפקדה את האיזור. כך גם המערה נחסמה והתגלתה כאמור רק אלפי שנים מאוחר יותר.
עד היום נחשף שטח של 16,700 מ"ר ו-2800 מעברי מים, וככל הנראה ישנם איזורים נוספים שטרם נחשפו.
הביקור במערה כולל שייט בסירה לאורך כ-2.5 ק"מ שנמשך קרוב ל-40 דקות וכולל מראות מרהיבים של נטיפים שמורים היטב, ההשתקפות במים הופכת את המחזה לאף מרהיב יותר והביקור במערה הוא מהפנט.
השייט אינו עצמאי אלא על ידי מלווה שמשיט את הסירה, יהיה עליכם להישמע להוראות ההושבה שלו בסירה שכן הוא מושיב את הנוסעים באופן שהסירה תשמור על שיווי משקל נכון, כמו כן ברבים מן המעברים יהיה עליכם להתכופף על מנת לא לפגוע בראש בנטיף בן 4000 שנה. המלווה המשיט את הסירה מלווה את השייט בהסברים אך לרוע המזל ביוונית בלבד.
המים במערה הם מים מתוקים (על אף שהמערה ממש על הים) והטמפרטורה במערה היא טמפרטורה קבועה לאורך כל השנה של 15 מעלות צלסיוס.
שימו לב שישנן תקופות בשנה ולרב סביב סוף נובמבר ותחילת דצמבר שמפלס המים במערה יורד והשייט המלא אינו מתאפשר, אז הביקור כולל שייט קצרצר של דקותיים והמשך רגלי באיזור המיועד לכך - זה הופך את הביקור לקצר הרבה יותר. עדייןן תוכלו להתרשם מיופיה של המערה אך כדי לא להתאכזב, רצוי לוודא מראש לפני הכניסה למערה מה מצב המים ומה אורך השייט.
מחיר כניסה: 13 יורו לאדם.
שם תגיעו עם הרכב לנקודה בה תחנו. יש שילוט המכוון שמאלה ל-Death Oracle of Poseidon, שעל פי המסורת זהו פתח השאול וימינה ל-Roman Mosaic and Taenarus Lighthouse - מסלול הליכה של כ-45 דקות ובקצהו המגדלור המסמן את קצה היבשת ובדרך אליו שרידי ריצפת פסיפס רומית עתיקה.
כאמור, הנקודה הדרומית היא היכן שניצב המגדלור והגישה אליו היא ברגל בלבד.
שביל הליכה נוסף, קצר וקל הרבה יותר, נמצא בכפר הקטן והמקסים פורטו קאגיו Porto Kagio, אם אין בכוונתכם ללכת במסלול עד למגדלור בטנארו, אנו מציעים להסתפק בזה ולהגיע רק עד פורטו קאגיו (עשר דקות לפני טנארו).
הכפר הוא כפר דייגים קטן על מפרץ קטן ופסטורלי. תוכלו לתכנן הגעה לכאן בשעת ארוחת הצהרים. מהכפר יוצא שביל הליכה קצר ומגיע עד לכנסיה קטנה על הגבעה המשקיפה לים. מדובר בכעשרים דקות הליכה בלבד.
ספוט נוסף שכדאי לעצור בו או לתכנן את ארוחת הצהרים שם, הוא הכפר גרולימנס Gerolimenas, עיירת דייגים קטנה ושובת לב. חוף חלוקים קטן מוקף בתים ישנים ומעט טברנות. בעבר הכפר הקטן שימש נמל ובסיס לפיראטים של מאני וכיום יעד למי שמחפש את הפשטות של יוון. גם מהכפר יוצא מסלול הליכה: ניתן לראות את השביל מתפתל על ההר אם מביטים על ההר מימין במפרץ. השביל מוביל את הכפר אוחיה Ochia ובדרך נשקף הנוף היפה של המפרץ.
עד כה לא הזכרנו את הבניה הייחודית של מאני, בתי מגדלים מאבן, בניה עתיקה ששימשה להגנה מפני תוקפים ופולשים מן הים ואין כפר במאני שהבניה הזאת באה לידי ביטוי כל כך מיוחד וציורי כמו בכפר העתיק ואטיה Vathia, כ-10 ק"מ דרומית לגרולימנס. הכפר מפתיע כיוון שהוא כפר רפאים, נטוש ומיסתורי. טיילו בין הבתים (בכפר יש כ-150 מגדלים), היכנסו אל הבתים, לכו בין חורבות של מטבחים, חדרים ואפילו בית קפה ובית בד כולם שרידים המעידים על שימור וניסיון החיאת המקום, ולא לפני שנים רבות כל כך אלא שרידים של שימור שנראים מן העשור האחרון. לדעתנו ביקור חובה!
את שארית היום תוכלו לבלות באחד מן החופים/מפרצונים היפים שתפגשו לאורך הדרך.
לילה נוסף במלון שלכם במאני.
כ-35 ק"מ דרומית מקלמטה, על כביש החוף היפיפה המתפתל בין הכפרים כשמימין המפרצים הנפלאים שעל הים היוני Ionian ומשמאל הר טאיגטוס Taygatus, נמצא הכפר הציורי הכי מפורסם/מתוייר באיזור זה: קרדמילי Kardemyli. הוא כפר יפיפה עם נמל קטנטן, בתי אבן ישנים עם גגות רעפים אדומים. ברחוב הראשי מספר חנויות קטנות המוכרות תוצרת מקומית משובחת ובתי קפה וטברנות המשקיפות לים. מקום מצויין לארוחת צהריים או להפסקת קפה. אחת הטברנות המפורסמות בקרדמילי היא Lela.
יש בקרדמילי חוף קטנטן אך מעט סלעי ולא כל כך אטרקטיבי. חוף חולי, רחב ויפיפה נמצא 7 ק"מ דרומית מקרדמילי בעיירת החוף סטופה Stoupa. סטופה היא עיירת דייגים לשעבר וכיום יעד תוסס ומבוקש מאד בקיץ בשל החוף הנפלא שלו. החוף ארוך וחולי ולצידו מספר טברנות ובתי קפה. בכניסה הצפונית לסטופה, בפניה ימינה מהכביש מגיעים לחוף רחב נוסף, חוף קלוגריה Kalogria גם הוא חוף תוסס מאד בקיץ ומבוקש בקרב צעירים.
כ-4 ק"מ דרומית מסטופה עוד כפר מקסים ומקום טוב לארוחת צהריים: נמל אגיוס ניקולאוס Agios Nikolaos, פה תמצאו כמה טברנות מצויינות או קצת יותר דרמה על חוף פנטזי Pantazi, חוף חולי נהדר מוצל בעצים עם טברנה מצויינת על החוף.
הדרך מלימני ועד קרדמילי אורכת כשעה. משם הדרימו חזרה למלון שלכם.
קלאמטה רק כנקודת ציון בדרך, אין באמת סיבה טובה לעצור או להתעכב שם.
הדרך מלימני עד קלאמטה אורכת מעט פחות משעתיים. נקודות ריענון ועצירה בדרך לקלמאטה ראו בפירוט היום לעיל.
מקלמאטה ממשיכים אל המסלול המקסים של פולילימניו Polylimnio - פולי=הרבה לימניו=אגם - מדובר במסלול טבע של שפע מפלים קטנים (ואחד גדול) המתנקזים לבריכות קטנות. המסלול יפיפה ובימים החמים תפגשו מבקרים רבים הרוחצים בבריכות המרעננות.
בדרך מקלאמטה לפולילימניו יהיו על הכביש שפע של דוכני פירות וירקות ותוכלו להצטייד בפירות לדרך.
הדרך מקלאמטה אורכת כארבעים וחמש דקות.
בהגיעכם לכפר Charavgi עיקבו אחר השילוט אל Polylimnio. השלטים מכוונים אל החניה, מגרש עפר ובו גם בקתה מעץ (בקיץ פועל שם בית קפה). מפה יש חץ המורה אל הירידה לכוון המפלים. מדובר בכ250 מטר של ירידה (תלולה למדי (בעליה יותר מאתגר) ובסופה מתחיל המסלול בין המפלים ובריכות המים (ימינה לא שמאלה). ההליכה אינה מתאימה למתקשים בהליכה, הדרך כוללת גם טיפוס בין סלעים ולעיתים עשוי להיות חלקלק, לכן לכו בזהירות, הדרך מקסימה והמים מרעננים, הצטיידו במי שתיה, פירות וחטיפים ותהנו מפיקניק קטן בינות למפלים.
מפה המשיכו אל איזור החוף המערבי של חבל מסיניה - איזור של מבצרים וחופים חוליים רחבים ויפיפיים. העיירה המרכזית היא פילוס Pilos, נמצאת כחצי שעה נסיעה מפולילימניו.
בפילוס דוקא אין חוף מסודר לרחצה אך מאד נח להתמקם פה - בערבים המרכז תוסס, מגוון רחב של טברנות, מסעדות ובתי קפה בכיכר המרכזית ושקיעות מופלאות בהן ניתן לצפות מהכניסה לעיירה, הגעה המשקיפה למפרץ ולסלעים.
עוד בפילוס: מבצר ביזנטי, מוזיאון ומרינה קטנה וממנה ניתן לצאת לשייט במפרץ ולהגיע עד הסלעים היפים.
אחד הריזורטים המפורסמים ביוון נמצא באיזור זה: The Westin Resort Costa Navarino האפשרות היוקרתית ביותר - בעונת הקיץ - יולי-אוגוסט - מגבילים למינימום של שבוע.
הצעות צנועות יותר:Panorama Apartments במת'וני' Imathoessa בגיאלובה, Panorama Gialovas גם בגיאלובה, Camping Erodios אופציה זולה בבונגלוס באתר קמפינג על החוף בגיאלובה, Virginia's Dream House בית נופש בפילוס, To Kastro דירות זולות ופשוטות בפילוס, Hotel Anezina מלון בפילוס.
בלו יום באיזור שסביב פילוס בביקור במבצרים ובבטן-גב בחופים הנפלאים.
מומלץ מאד לבקר וגם לבלות על החוף המקסים. לצד החוף יש מקבץ של כמה טברנות ובתי קפה.
עשר דקות צפונית לפילוס נמצאת עיירת החוף Gialova עיירת נופש וגם כן מיקום נח ללינה, עם טיילת יפה וחוף חולי ארוך על אותו המפרץ של פילוס.
עוד כרבע שעה נסיעה מגיאלובה נמצא אחד החופים היפים והמיוחדים של יוון, חוף ווידוקיליה Voudokilia. החוף פראי, עם חול דק ולבן ובנוי בצורה של חצי עיגול מושלם וסימטרי. המפרץ הסגור מבטיח מים רגועים וצלולים. לא לשכוח להצטייד בשימשיה ומחצלת, מים ואוכל, כי אין על החוף. לא לפספס. את צורתו המיוחדת ניתן לצלם הכי טוב מלמעלה מן המבצר המשקיף עליו - מבצר נאברינו Navarino Castle, אליו ניתן להגיע בנסיעה עם הרכב מסביב לאגמון עד לנקודה ממנה יש לטפס ברגל.
לילה נוסף באיזור זה.
לאוהבי טבע וארכיאולוגיה. מפילוס, במקום להמשיך ישירות לחבל ארקדיה ההררי, אפשר להוסיף יום טיול הכולל מסלול בטבע אל המפלים של NEDA וביקור באתר החשוב והמפורסם של אולימפיה העתיקה, היכן שהמשחקים האולימפיים הראשונים בהיסטוריה לקחו חלק.
הביקור באתר ובמוזיאון דורשים זמן (לפחות 3 שעות) לכן חשבו זמנים בהתאם.
במידה ומטיילים בקיץ, אוהבי טבע ומיטיבי לכת, תוכלו לבקר ראשית במסלול של מפלי נדה Neda Waterfals - שימו לב שהמסלול עצמו אינו מאד מאתגר אך הגישה עם רכב רגיל כן מאתגרת ולכן מחייבת הליכה בירידה תלולה שזה אומר עלייה קשה בחזרה. הביקור במפלי נדה יוסיף לכם כשעה וחצי נסיעה בביום זה בהנחה שהתחנה הסופית היא אולימפיה העתיקה.
חברת טרקינג הלאס Trekking Hellas, היא חברה מקצועית המפעילה אטרציות טבע ברחבי יוון, המדריכים המצויינים שלהם מוציאים טיולים אל מפלי נדה - המסלול בליווי מדריך שמכיר כל שביל ואבן הוא חוויתי ובלתי נשכח. איתם גם תגיעו יותר בקלות לתחילת המסלול שכן, מנקודת המפגש תצאו ברכבי שטח. במהלך המסלול יהיה גם פיקניק - באחריות המדריכים, כך שאתם צריכים רק להגיע עם נעלי הליכה נוחות, וגם בגד ים ומגבת.
לתיאום והזמנה פנו במייל: arcadia@trekking.gr ופרטו באנגלית את מספר המשתתפים כולל גילאים (אם יש ילדים) ותאריך.
היכן ללון ביום זה?
אם נסיעה ארוכה לא מרתיעה אתכם, ואם עדיין יש שעות אור לפניכם, תוכלו להמשיך אל חבל ארקדיה ההררי, ללינה באחד הכפרים שיהיו הבסיס לטיול וראפטינג מסעיר בקניון לוסיוס Lousios.
דרך זאת אורכת כשעה וחצי-שעתיים והנסיעה היא בדרך הררית יפה. המלצות לינה באיזור ארקדיה תראו בפירוט היום הבא.
היעד הבא הוא איזור הר מנלון Mainalon וכפרי ארקדיה שלצד קניון לוסיוס Lousios.
אם אתם קצרים בזמן צאו על הבוקר - לכל המאוחר ב-08:30 על מנת להגיע לנקודת מפגש הראפטינג. הדרך מפילוס אורכת כשעתיים.
- תיאום מראש חובה. לתיאום פנו במייל arcadia@trekking.gr ופרטו באנגלית - תאריך, מספר משתתפים וגילאי ילדים.
- ניתן לעשות ראפטינג ביעד זה לאורך השנה כולה.
- מדובר בצוות מדריכים מקצועי ונפלא של טרקינג הלאס.
- המחיר לאדם/ילד הוא 55€ המחיר כולל ארוחה קלה בסוף המסלול.
- חוויה בלתי נשכחת - אל תפספסו!!!
מקלמאטה ועד הפניה למגלופוליס מדובר בכביש אגרה. יש אפשרות לנסוע גם בכביש עוקף שאינו כביש אגרה, מאריך את הדרך בכעשר דקות, אבל גם עשוי לקחת אתכם בדרך פחות נוחה, פתלתלה וצרה - באיזור ההר. אנו ממליצים להיצמד למפה לעיל.
המלצות למסעדות ספציפיות אין לנו, אך בכל כפר תמצאו מקום שמוכר לוקומאדס - אלה הן הסופגניות הקטנות, החנות והכל כך טעימות שמעליהן יוצקים דבש וקשה לעמוד בפניהן. תתפנקו.
אנו ממליצים להקדיש ליעד זה יומיים: יום לראפטינג ועוד יום טיול. כך שאם הזמן מאפשר זאת, צאו מפילוס יותר בניחותא הגיעו למלון שבחרתם להשאיר מזוודות וצאו ליום טיול. את הראפטינג תזמינו ליום למחרת.
בגוגל מפס, כאמור, שם הכפר ושם המלון שהזמנתם.
לטיול בקניון לוסיוס אנו ממליצים על ליווי מודרך. אם מעוניינים נשמח לתת פרטים - במידה ואתם קבוצה של לפחות 10 אנשים, ניתן לשלב גם אומגה במסגרת הטרק בקניון לוסיוס - זאת בתיאום מראש.
מפה תמשיכו רגלית, כ-800 מטר עד למנזר פרודרומוס. המנזר בנוי בהר ובמנזר חיים בין 4-6 נזירים באורח קבע. היכנסו למנזר, כבדו את המקום - לצלם מותר רק מהמרפסת, התכבדו בלוקומי ובקפה, בקרו בחדר הגולגלות (קריפי - גולגלות של נזירים שחיו פה בעבר) ותהנו מהנוף.
מפה, אם ממשיכים בטיול, המשיכו על פי השילוט במסלול ההליכה עוד 1.700 מטר עד למנזר פילוסופוס Moni Filosofou אשר מצוי כבר עמוק בתוך הקניון.
זמן ממוצע לטיול זה: כשלוש-ארבע שעות כולל פיקניק קטן.
למיטיבי לכת ואוהבי הייקינג, כאמור, אנו ממליצים לעשות את המסלול המלא של קניון לוסיוס עם חברת טרקינג הלאס.
כמו כן, על הר מנלון Mainalon יש מסלולי הליכה רבים. בכל המלונות בכפרים המומלצים לעיל ניתן לרכוש את מפת מסלולי הר מנלון - צריך לבקש או לשאול על המפה את המארחים שלכם, הם ידעו במה מדובר.
בטח שמתם לב שלא כללנו את ספארטה Sparta במסלול, זאת מהסיבה הפשוטה שהמקום משעמם! אם אתם פשוט לא מתמודדים עם העובדה שטיילתם בפלופונס ולא ביקרתם בספארטה תוכלו לצאת ליום טיול מארקדיה אל ספארטה. כשעה וחצי נסיעה. העיר - עיר, האקרופוליס של ספארטה הוא עוד אתר ארכיאולוגי ולא מהמעניינים, יש מוזיאון זיתים ו.... זהו. שלא תגידו שלא אמרנו.
אם בכל זאת נסעתם עד הנה, מוטב שתבקרו באתר מיסטראס Mystras עיר הכנסיות. על פסגת ההר יושב מבצר החולש על כל הסביבה ואשר נבנה ע"י הפרנקים, התפתח בתקופה הביזנטית ולבסוף נכבש ע"י הטורקים ב-1460. לרגלי המבצר על צלע ההר אוסף מרשים של כנסיות בעיר המוקפת חומה.
אם אתם לא ממהרים חזרה לאתונה תוכלו לשלב ביום זה עוד קצת מהפלופונס. חבל קורינתיה גולש גם קצת מעבר לתעלת קורינתוס אל תוך היבשת ובתחומו העיר שבטח כולכם מכירים - לוטראקי Loutraki, עיירת נופש שמושכת אליה הברה תיירי קזינו. אל דאגה, אנו לא שולחים אתכם ללוטראקי (אם כי הטיילת יפה), לוטראקי נמצאת כעשר דקות נסיעה צפונית מתעלת קורינתוס וכאשר ממשיכים על הכביש לצד המפרץ מגיעים אל אגם ווליאגמניס Limni Vouliagmenis - אל תתבלבלו - באתונה יש אגם עם שם דומה אז בדקו שהאפליקציה מכוונת אתכם למקום הנכון.
מחבל ארקדיה עד תעלת קורינתוס כשעתיים נסיעה. ומהתעלה ועד לאגם עוד עשרים דקות.
האגם, הוא בעצם ים (!) - מפרץ סגור כמעט לגמרי אבל לא לגמרי, והמים מים מלוחים. סביב האגם חופי רחצה וטברנות והאמת שהמקום ממש מקסים ומאד כייף לרחצה.
אפשר להקיף את האגם עם הרכב, כלומר עד למקום בו הוא נשפך לים ואז כל הדרך על לצד השני - נשפך לים אמרנו? כן, תופעה מעניינת,אם תגיעו עד הפתח בו האגם מתחבר לים תראו תעלה של מטרים ספורים ברוחבה ובה זרימה ברורה מן האגם אל הים, כאילו שהמים באגם נשפכים אל הים (ולא הפוך). בכל אופן אפשר להעביר פה כמה שעות בכייף של בילוי על החוף.
ואם הגעתם עד לכאן, אל תפספסו גיחה לחוף נוסף - מקסים בפני עצמו, גם שם אפשר להינות מרחצה בים צלול ומשגע וזאת לצד...שרידים ממקדש הרה.
בסביבת האגם תראו את השילוט המכוון אל Heraion - מדובר בכ-2 קילומטר בלבד מן האגם ועד לחוף המיוחד הזה. קשה להאמין ששרידים כאלה משתזפים להם בשמש ככה על חוף ים משגע והחוף פתוח לקהל הרחב.
אמנם יש שער ובערב הוא ננעל אך במהלך היום הוא פתוח לכל המעוניין.
מפה עד לאתונה עוד כשעה וחצי נסיעה. חזרה באותה דרך שהגעתם עד לתעלת קורינתוס ומהתעלה לאתונה.
סעו בזהירות וחיזרו עם המון חוויות טובות, התמסרו להפתעות שבדרך גם אם הן לא בדיוק מה שתכננתם מראש. יאסו!
בעמוד זה מופיעות כל הנקודות לאורך המסלול טיול שלכם ביוון כולל כאורדינטות ל GPS כולל המלצות ממוקדות, שמות טברנות מומלצות, אטרקציות ומלונות מומלצים לאורך המסלול.
כניסה לעמוד היא עם סיסמא שקיבלתם לאחר הרשמה לייעוץ או לאחר רכישת ערכת טיול ביוון.
אם אינכם לקוחות ייעוץ, עיברו לעמוד תאום ייעוץ טיולים ביוון / או רכישת ערכת טיול ליוון.